Ousmane Dembélé

Masour Ousmane Dembélé (gebore 15 Mei 1997) is ’n Franse professionele sokkerspeler wat as ’n aanvaller speel vir die Ligue 1-klub Paris Saint-Germain en die Franse nasionale span.

Dembélé het sy professionele loopbaan by Rennes begin, waar hy as Ligue 1 Jong Speler van die Jaar aangewys is in sy enigste seisoen met die eerste span. In 2016 het hy na die Duitse klub Borussia Dortmund oorgegaan, waar hy die DFB-Pokal gewen het in sy debuutseisoen en in die eindstryd aangeteken het. As een van die mees belowende jong talente in wêreldsokker beskou, het hy in 2017 by die Spaanse klub Barcelona aangesluit vir ’n aanvanklike fooi van €105 miljoen — destyds die gesamentlik tweede duurste speler in die geskiedenis, saam met Paul Pogba en agter Neymar. Alhoewel hy nie heeltemal aan die verwagtinge by die klub voldoen het nie, het Dembélé verskeie binnelandse titels met Barcelona gewen, insluitend drie La Liga-, twee Copa del Rey- en twee Supercopa de España-titels.

Dembélé het in 2023 na Frankryk teruggekeer en vir Paris Saint-Germain geteken vir ’n fooi van €50,4 miljoen. In die 2024/25-seisoen het hy sy loopbaan laat herleef met 33 doele en 15 doelpasse in 49 wedstryde, wat ’n sleutelrol gespeel het in PSG se oorwinning van die kontinentale drie-dubbel. Hy is aangewys as die Ligue 1 Speler van die Jaar en UEFA Champions League Speler van die Seisoen, het as die topskieter van Ligue 1 geëindig en die 2025 Ballon d'Or gewen.

Na 20 wedstryde en vyf doele op jeugvlak, het Dembélé sy senior internasionale debuut vir Frankryk in 2016 gemaak. Hy was deel van die Franse span wat die FIFA Wêreldbeker in 2018 gewen het, en het ook deelgeneem aan die Europeese Kampioenskap in 2021, die Wêreldbeker in 2022 (waar hulle as naaswenners geëindig het), en die Europeese Kampioenskap in 2024.

Dembélé is in Vernon, Normandië, gebore. Sy ma is van Mauritanië en Senegal, en sy pa is van Mali. Hy het as kind in Évreux sokker begin speel.

 Klubloopbaan 

 Rennes 
Op 6 September 2014 het hy vir Rennes se tweede span gedebuteer. Hy het 13 doele in 18 wedstryde in sy eerste seisoen aangeteken.

Op 6 November 2015 het hy sy eerste wedstryd vir Rennes se eerstespan in Ligue 1 gespeel. Op 22 November het hy sy eerste doel in Ligue 1 aangeteken. Hy het sy eerste drie-doel-wedstryd op 6 Maart 2016 teen Nantes aangeteken.

Hy het sy eerste seisoen met 12 doele in 29 wedstryde afgesluit.

 Borussia Dortmund 

Op 12 Mei 2016 het Dembélé ’n vyfjaar-kontrak met Borussia Dortmund geteken. Hy het sy eerste doel vir die klub op 20 September 2016 teen VfL Wolfsburg aangeteken en sy eerste Champions League-doel op 22 November teen Legia Warskou.

Hy het in die DFB-Pokal-halfeindstryd teen Bayern München aangeteken en Dortmund gehelp om die eindstryd te bereik. Op 27 Mei 2017 het hy die eerste doel in die eindstryd teen Eintracht Frankfurt aangeteken, en Dortmund het 2–1 gewen.

Hy het die seisoen met ses doele en 13 doelpasse afgesluit en is in die Bundesliga-span van die seisoen ingesluit en as Rookie van die Seisoen aangewys.

 Barcelona 
Op 25 Augustus 2017 het Barcelona ooreengekom om Dembélé vir €105 miljoen te koop. Hy het ’n vyfjaar-kontrak onderteken en die nommer 11-trui gekry.

In sy eerste seisoen (2017/18) het hy vier doele in 24 wedstryde aangeteken en La Liga en die Copa del Rey gewen.

In die 2018/19-seisoen het hy 14 doele aangeteken en weer La Liga gewen.

Tussen 2019 en 2021 het hy verskeie hamstringbeserings gehad wat hom lank buite aksie gehou het. Hy het in September 2020 teruggekeer en in Oktober sy eerste doel na 380 dae aangeteken.

In 2021 het hy weer ’n hamstringbesering opgedoen tydens die Europese Kampioenskap, wat ’n operasie vereis het.

In die 2021/22-seisoen het hy 13 doelpasse in La Liga aangeteken en as die liga se topspelmaker geëindig. Op 14 Julie 2022 het hy sy kontrak met Barcelona tot 2024 verleng. Sy vrystellingsklousule is op €50 miljoen vasgestel en later op 1 Augustus 2023 tot €100 miljoen verhoog.

 Paris Saint-Germain 
Op 12 Augustus 2023 het Dembélé by die Ligue 1-klub Paris Saint-Germain aangesluit op ’n kontrak tot Junie 2028, vir ’n bedrag van €50,4 miljoen. Hy is aanvanklik die nommer 23-trui toegeken, maar het na nommer 10 oorgeskakel ná Neymar se vertrek uit die klub.

In sy eerste seisoen (2023/24) het hy PSG gehelp om die Ligue 1-titel en die Coupe de France te wen.

In die 2024/25-seisoen het hy 33 doele en 15 doelpasse in 49 wedstryde aangeteken, PSG gelei tot die kontinentale drie-dubbel en as mede-topskieter in Ligue 1 geëindig met 21 doele. Hy is aangewys as die Ligue 1 Speler van die Jaar en het die Champions League gewen, met twee assists in die finaal. Op 22 September 2025 is hy met die FIFA Ballon d'Or bekroon.

 Internasionale loopbaan 
Dembélé is vir die eerste keer in Augustus 2016 vir die senior Franse nasionale span gekies. Hy het sy debuut op 1 September 2016 gemaak teen Italië en sy eerste doel vir Frankryk op 13 Junie 2017 teen Engeland aangeteken.

Hy was deel van die Franse span wat die 2018 FIFA Wêreldbeker in Rusland gewen het, maar het nie in die eindstryd teen Kroasië gespeel nie.

Hy het deelgeneem aan die 2022 FIFA Wêreldbeker in Katar, waar Frankryk tweede geëindig het. Hy het in die eindstryd teen Argentinië begin en is in die 41ste minuut vervang nadat hy ’n strafskop veroorsaak het.

Verwysings

Kategorie:Franse sokkerspelers
Kategorie:Geboortes in 1997
Kategorie:Lewende mense